Rosmah Mansor

Rosmah binti Mansor (lahir 10 Disember 1951) ialah isteri kedua kepada Perdana Menteri Malaysia yang keenam iaitu Najib Razak. 

Pada 18 Februari 2021, Mahkamah tinggi Kuala Lumpur mengarahkan Rosmah membela diri terhadap tiga pertuduhan kes rasuah berkaitan projek hibrid solar untuk 369 sekolah luar bandar di Sarawak.

Pada 1 September 2022, Mahkamah Tinggi memerintahkan Rosmah dipenjara 10 tahun bagi setiap tuduhan yang berjalan secara serentak dan didenda RM970 juta. Jika beliau gagal membayar denda berkenaan, Rosmah perlu menjalani hukuman penjara tambahan 30 tahun.

Pendidikan 
Rosmah mendapat pendidikan menengah di Kolej Tunku Kurshiah, Negeri Sembilan. Selain itu beliau juga aktif dalam aktiviti sukan seperti badminton, hoki dan bola jaring. Beliau juga sukakan hiburan dan selalu mengambil bahagian dalam nyanyian, tarian dan lakonan semasa di sekolah.

Beliau melanjutkan pelajaran di Universiti Malaya, di mana beliau mendapat ijazah dalam bidang antropologi dan sosiologi. Selepas menamatkan ijazah, beliau menyertai Bank Pertanian Malaysia sebagai eksekutif pada tahun 1975. Beliau seterusnya melanjutkan pelajaran ke Universiti Negeri Lousiana, Amerika Syarikat, dan berjaya mendapat Sarjana Sains dalam sosiologi dan pertanian.

Selepas kembali ke Malaysia pada tahun 1983, beliau menyertai syarikat Island and Peninsular Berhad sebagai Pengurus Pembangunan Perniagaan.

Keluarga 
Beliau merupakan isteri kedua Najib. Hasil perkahwinan tersebut, mereka mempunyai dua orang anak, Norashman dan Nooryana Narjawa. Beliau mempunyai dua orang anak iaitu Riza dan Azrene Soraya hasil daripada perkahwinan beliau yang pertama dengan Abdul Aziz, berasal dari Perak. Ibu beliau berasal dari Kampung Mertang, Seri Menanti, Negeri Sembilan.

Anugerah
Datin Sri Rosmah Mansor telah banyak menerima pelbagai anugerah dan pingat jasa daripada pelbagai pihak dari dalam dan luar negara, salah satunya ialah Anugerah Keamanan dan Keharmonian Antarabangsa daripada Majlis Perniagaan bagi Persefahaman Antarabangsa (BCIU) Amerika Syarikat pada 17 April 2010. Anugerah disampaikan oleh bekas Setiausaha Negara Amerika Syarikat Lawrence Eagleburger di St. Regis Hotel.

Pada 11 Februari 2012, Datin Sri Rosmah Mansor telah dianugerahi Ijazah Doktor Kehormat Persuratan daripada Universiti Curtin, Australia sebagai mengiktiraf daya usahanya dalam pembangunan pendidikan terutama pendidikan awal kanak-kanak menerusi program Permata Negara. Canselor Universiti Curtin, Dr Jim Gill menyampaikan ijazah doktor kehormat itu kepada Rosmah pada majlis konvokesyen universiti itu di Perth.

Turut hadir Perdana Menteri Dato’ Sri Najib Razak, Menteri Luar Datuk Seri Anifah Aman, Pesuruhjaya Tinggi Malaysia ke Australia Datuk Salman Ahmad serta Konsul Jeneral Malaysia di Perth Hamidah Ashari. Pada majlis itu, lebih 500 graduan universiti itu, termasuk beberapa pelajar Malaysia, turut menerima ijazah masing-masing.

Selain itu, beliau turut juga dinobatkan sebagai Tokoh Industri Sukan Negara 2012 pada Majlis Anugerah Industri Sukan Negara. Anugerah yang julung kali diperkenalkan itu disampaikan oleh Presiden Majlis Belia Malaysia (MBM), Mohamed Maliki Mohamed Rapiee pada satu majlis makan malam di Menara Kuala Lumpur. Rosmah, yang juga penaung bagi Persatuan Badminton Malaysia (BAM) dan Yayasan Kebajikan Atlet Kebangsaan (Yakeb), merasmikan majlis tersebut.

Kontroversi

Pendakwaan dan prosiding mahkamah 
Pada 3 Oktober 2018, Rosmah telah ditahan oleh Suruhanjaya Pencegahan Rasuah Malaysia (SPRM) berhubung siasatan pengubahan wang haram. Pada 4 Oktober 2018, beliau hadir di Mahkamah Jalan Duta untuk pendakwaan bekenaan peranan beliau dalam skandal 1MDB.  Rosmah diiringi peguam beliau, Datuk K Kumaraendran dalam menghadiri sesi mahkamah yang selanjutnya. SPRM berkata Rosmah bakal didakwa di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram (AMLAFTA) 2001. Rosmah dijangka akan terlibat dalam 15 pertuduhan pengubahan wang melibatkan jumlah wang RM7 juta.  Sekiranya Rosmah terbukti bersalah dalam prosiding mahkamah, bagi kesalahan-kesalahan pra-September 2014 akan membawa hukuman denda sehingga RM5 juta, penjara maksimum 5 tahun, atau kedua-duanya jika disabit kesalahan. Bagi kesalahan-kesalahan selepas September 2014 pula, hukuman penjara maksimum 15 tahun dan denda tidak kurang 5 kali ganda nilai hasil aktiviti haram atau RM5 juta, yang mana lebih tinggi.

Penghargaan 
  :
   Darjah Seri Paduka Mahkota Kelantan Yang Amat Mulia (SPMK) – Dato' (2010)
  :
  Darjah Utama Negeri Melaka (DUNM) – Datuk Seri Utama (2010)
  :
  Darjah Sri Indera Mahkota Pahang (SIMP) – dahulunya Dato', kini Dato' Indera
  Sri Sultan Ahmad Shah Pahang (SSAP) – Dato' Sri (2004)
  Darjah Kerabat Sri Indera Mahkota Pahang Yang Amat Dihormati (DK II) (2013)
  :
  Seri Panglima Darjah Kinabalu (SPDK) – Datuk Seri Panglima (2009)
  :
  Datuk Amar Bintang Kenyalang (DA) – Datuk Amar (2010)

Lihat juga
 Kontroversi Rosmah Mansor
 Kontroversi Najib Razak
 Skandal 1Malaysia Development Berhad

Rujukan

Pautan luar 

 Datin Paduka Seri Rosmah Mansor di Pejabat Perdana Menteri

Keluarga Najib Razak
Orang dari Negeri Sembilan
Orang Malaysia berketurunan Melayu
Muslim Malaysia
Pasangan Perdana Menteri Malaysia
Penerima Darjah Kerabat Sri Indera Mahkota Pahang II
Penerima Darjah Utama Negeri Melaka
Penerima Darjah Seri Panglima Darjah Kinabalu
Penerima Darjah Seri Paduka Mahkota Kelantan
Penerima Darjah Seri Paduka Jiwa Mahkota Kelantan
Alumni Universiti Malaya